Творы мастака сёння ўпрыгожваюць фасады і інтэр'еры многіх будынкаў і ўстаноў не толькі ў Беларусі, але і за яе межамі. Ён адзін з аўтараў афармлення станцыі метро "Плошча Якуба Коласа", кавярні "Бульбяная" ў Мінску, будынкаў аэрапорта "Мінск-2". Сцены Гродзенскага тэатра лялек упрыгожваюць таксама яго творы. Мікалай Лаўрэнцьевіч займаўся афармленнем магазіна "Мінск" у Валгаградзе, яго працы сёння можна таксама ўбачыць у аздараўленчым цэнтры "Баравічок" на Дзятлаўшчыне, у Дзятлаўскай гімназіі № 1, у фондах Беларускага саюза мастакоў, Нацыянальным мастацкім музеі Беларусі, Раўбіцкім музеі народнага мастацтва, Гродзенскім гістарычным музеі, Дзятлаўскім краязнаўчым музеі, у музеях за межамі Беларусі і ў іншых месцах. Мікалай Несцярэўскі выканаў узоры капітэлі, пілястры, кранштэйна, разетак карнізаў і іншых упрыгожванняў для Рэзідэнцыі Прэзідэнта Рэспублікі Беларусь.